ઇંગ્લેન્ડના એક નાનકડા ગામમાં છેલ્લા કેટલાક દિવસોથી રાત્રીના સમયે ગ્રામજનોને બાળકોના વિચિત્ર અવાજો સંભળાઈ રહ્યા હોઈ ગામમાં ભય અને દહેશતનો માહોલ જોવા મળી રહ્યો છે. પારલૌકિક અવાજમાં કોઈ બાળક નર્સરીની કોઈ જૂની કવિતા ગાઈ રહ્યું હોય તેવા અવાજ સંભળાતા હોવાનું ગ્રામજનોનું કહેવું છે. આના કારણે ઇપ્સવીચ ગામમાં વિચિત્ર માહોલનું નિર્માણ થયું છે. ગામના એક રહીશે જણાવ્યું કે, ‘જ્યારે મેં તે અવાજ પ્રથમવાર સાંભળ્યો હતો ત્યારે મને લાગ્યું કે મેં મારી જિંદગીની સૌથી ભયાનક વસ્તુનો અનુભવ કર્યાે છે. આ ઘટના પછી મને તરત જ તાવ ચઢી ગયો હતો અને હું બીમાર પડી ગયો હતો.’ આ અવાજ સાંભળનારા ગામના અન્ય એક રહીશ એલિસ રેન્ડલે જણાવ્યું કે, ‘તે અવાજ સાચે જ ડરામણો છે.’ જોકે, આ રહસ્યમયી અવાજ વિશેની હકીકત જ્યારે જાણવા મળી ત્યારે ગ્રામજનો દંગ રહી ગયા હતા. ગામમાં આવેલા એક વેરહાઉસમાં મોશન એક્ટિવેટેડ સિક્યોરિટી સિસ્ટમ લગાડવામાં આવેલી હતી. રાત્રીના સમયે કરોળિયાઓ આ સિસ્ટમ પરથી પસાર થાય કે તરત જ રેકોર્ડ કરેલો અવાજ શરૃ થઈ જતો હતો. આમ રાત્રિ દરમિયાન વારંવાર બાળક ગાતું હોય તેવો વિચિત્ર અને ડરામણો અવાજ ગ્રામજનોને સાંભળવા મળતો હતો. હકીકતમાં તે વેરહાઉસના માલિકે ચોરીની ઘટનાઓ ટાળવા આવી તરકીબ અજમાવી હતી. બીજી તરફ આના કારણે ગ્રામજનો હેરાન-પરેશાન થઈ ઊઠ્યા હતા.